ኦይትምስባብ ጳውሎስታ ክታ
ቲቶካንታ
አርድንታ
ቲቶ ጋይምድባብና አይሁድማታክሳ ይ Ꮊቃንደታርንካ ፈንክ ክርስቶሳር ማችባብ ክት ማድንካ ጳውሎሰም ክላ ኬዘንታ ፍክስንም ቅንችካ አሌንም አልድባብ ኖ ላኮይት Ꮊቄ፥ ጳውሎስ ኮም ክቴንም ክት ጻፍሳንዳ አጥርካ ክታዘንካ ቡር ማችባብ ኮትኮ ፍክስንካንታ ይንታ ላኮይት ቲቶካንታ ማድንካ ቲቶረ ኮትᎺይካ ምክስ ኤሄንታ ፍክስን ፍክስሰሮ ሎቀንታ ዎክናር Ꮊፈርድን ቀርጤስ ደንንዘን Ꮊቄ። ክታ ክቴነረ ማለካ ኬዝድንዳ ማኬን ዝግዝድን ሪንከዘኔ።
ከታርንካ ዋልቀና፥ ምክስ ኤሄናር ጎርስንባብከስ አብንከዘንከረ ሎቀንታ ዎክናር ዶቅድን ቀርጤስ ደንንዘን ኤድንከስ ዳቅል ከታ ፍክስንጎካ Ꮊስግንዳ ፍክስ ከታ ዶቅዝግዝዳናንከረ ቲቶካንታ ኖ ገቀርስዝዴ፥ ቃስትምስና፥ ምክስ ኤሄናር Ꮊፈርድባብከስም ᎺክᎺክካ ፋስምስባብከስም ጋይንትነረ ዶንጀርሳን አⷝነንከስምኬ ማነንከስም፥ ኮትኮግንደረ ማርንድ አⷝና ይንችንከስምኬ ሳብታ ፍግዝድባብከስም Ꮊስግንዳ ኤስስ ክትም ዝግዝዳናንከረ ቲቶም ዞርዴ፥ ማክምስነረ ክርስቶሳር ማችባብከስታ ፍክስንጎካ ስግስሰረ ሳራትቼካ ሱስምካ ዶቅንተንጎካ፥ ኮትኮግንደረ ምክስ ኤሄናር ዋጭመም፥ ቤርምምኬ ፋስምም ነግስጎካ፥ ቲቶካንታ ዞረኬ ክቴንም ክትካንታ እምዴ።
ማጻፍን ኮትኮታ ሙዳ የድንተና
አርድንታ (1፡1-4)
ምክስ ኤሄናር ጎርስንባብከስ (1፡5-16)
ምክስ ኤሄናር ᎺክᎺክ ፍክስንዘን ዶቅድባብከስታ ፍክስንታ የችና (2፡1-15)
ዞረኬ ኤግዝምስካ (3፡1-11)
በእንታ (3፡12-15)
1
1 ሳብታ ፍክስንባብኬ የሱስ ክርስቶሰታ ኦይትምስባብ፥ ሳብ እጃን ኤድንከስም ዛብስካንተኬ አሜንናር ዶቀርድንደትም ቦድሶ ኤዝድባብ ከት ማተርንግንዳ ዶርምስባብ ጳውሎሰደርንካ ኦይትምሳንዳ፥
2 ኮነረ አሜንና ስለንክንደታ ዶቅንት ጉርምንታዘን የድምሳንዴ፥ ማልዳክን ሳብና ኮም ዶቅንትን እምካንታ በድ ስለታ እሪ ጉርም ቃለን ዎካንታ ኬዜ። 3 ስለነረ የልሳን Ꮊይካ ዎንታ አቅስንባብ ሳብታ ክቴንም እ ኬዝድንግንዳ እካንታ እመርሳን ዋደንጎካ ሳብ ይንታ ቃለን መያ ማስሴ።
4 ዎንታ የካ ማቻን አሜንካ ዶፈንካ እስታ ይንቺ ማችባብ ቲቶካንታ፥ +
ሳብ ባቤንዘንኬ ዎንታ አቅስንባብ የሱስ ክርስቶሰዘንካ ዉች እምንተንኬ ሳራትቼንካ የስካንታ ማታ።
ቲቶታ ፍክስ ቀርጤሳር
5 እ የስም ቀርጤስ ፍጨናር ዛቅሳንደረ ኡራክንደትም የስ ኡርዝድንግንደኬ የስም እ ክትሳንግንዳ ምክስ ኤሄንታ ጋልተንከስም ካተመንከሳር የስ ዶርድንግንዴ። 6 ምክስ ኤሄንታ ጋልተና ይንኤርምዳክባብኬ ዋልቃ ኤተንታ ክእስ ማችባብ፥ አይተር ማትንተኬ ክትምክሳ ነግንታጎካ ከታዘን ኬዝምምዳክባብከስ አነረ አሜንድን ይንች ክታ ዶቅድባብ ኤድ ማት ክትም ዝግዝዴ።
7 ኤጵስ ቆጵስ ጋይንትና “ምክስ ኤሄናር ጎርስንባብ” ሳብታ ፍክስን ዋደካ ተይባብ ማቻንኦል ይንኤርምዳክባብ ማት ዝግዝዴ፥ ኮትኮግንደረ ይካችካ ሰካይባብ ሳነካ ዋጭዳክባብ፥ ጎዝዳክባብ፥ ኤድካ ቴቺ ማዳክባብ፥ ብራካንታ ጭጭዳክባብ ማት ዝግዝዴ። 8 ስግስሶ ሶች ሞግድባብ፥ ኡርማ ማቻን ሪም ሶልምድባብ፥ ይንታ ማተንም ቆልድድባብ፥ ሪ ሙደንካ ሉላ ማችባብ፥ ሳብታ ፍክስካንታ ፋስምስባብ፥ ይንታ እምንተንከካ ገጅድባብ ማታ። 9 ዶፈን ኤስስን ኤስካ ዞራካንተኬ ግርድባብከስታ ገቅርን ኬዝት ማስካንታ ማተርንግንዳ ይ ኤሳንግንደካ አሜንዝድን ቃለካ ዳቃ። +
10 በድ ኤድንከስ ስግስሰረ አይሁድንከስታ ገርና ማችባብከስ አⷝና ይንችንታ ሶለን ተችንታ ዎገንም ጎርስምድባብከስ፥ ክትምዳክባብከስ ዉችኩን አፈርድባብከስኬ ገስዝድባብከስ ዶቅደኬ። 11 ከትኬና ኤድንከስም ጫምሳ ይስ ዝግዝዴ፥ ከተረ ከትም ኦስንዝድን ስጥመንም Ꮊፍካንታ ዝግዝዳክን ሪም ኤስሰረኮ ኤሀ ኤድንከስም ሙዳ አዉልስዝደኬ። 12 ከታርንካ ዋልቀና ከትካንታ ሳብዘንካ ኤሰርሶ ኬዝድባብ “ቀርጤስ ፍጨናር ኤድንከስ ሙዳᎺይካ ካርከንባብከስ፥ ዳቅል ባችርንከስ፥ ፍክስ ፍግዝዳክባብከስኬ ዞይምባብከሰኬ” ጋይቴ። 13 ኮነረ ማርክርና ዶፈኔ፥ ኮካንታ ዝግዝድን አሜን ከትካንታ ዶቅድንግንዳ ከትኬ ኤድን Ꮊገን Ꮊካ። 14 አይሁድንታ Ꮊይሰን ከት ጎርስምዳክንግንደኬ ዶፈንን ግርድን ኤድንከስታ ክቴንም ከት ኤሰርዳክንግንዳ ዳቅመካ ከትም Ꮊገን Ꮊካ። 15 ጭለጭልንከስካንታ ሙዳ ሪና ጭለጭሌ፥ ቱነንንከስካንተኬ አሜንዳክን ኤድንከስካንታ ማቼ ጭለጭል ማቻን ሪ Ꮊራርየረ ካዬ፥ ኮትኮግንደረ ኬታ ማክቼነረ ማታ ኬታ ገቅርነረ ቱንሳንዴ። 16 “ሳብም ኤዝዶቴ” ጋይደኬ፥ ከታ ይንታ ፍክስንካ ማቼ ክትም ካደኬ፥ ከተረ ይንኤእርዝድባብከስ፥ ክትምዳክባብከስኬ Ꮊረነረ ኡርማ ፍክስ ፍግዝዳክባብከሰኬ።
+ 1:4 2 ቆሮ. 8፡23፤ ገላ. 2፡3፤ 2 ጢማ. 4፡10። + 1:9 1 ጢማ. 3፡2-7።