ኦይትምስባብ ጳውሎስታ ቃስትምስ ክታ
ጢማቶስካንታ
አርድንታ
ጳውሎስ ጢማቶስካንታ ጻፍሳንዳ ኮና ቃስትምስ ክቴ፥ ጳውሎስ ክትካ ክክን ማትሶ አሌንም አልድባብካንተኬ ክታ ፍክስንታ ላኮይት ማችባብ ማርንድን ጢማቶስካንታ ክት እምሳን ዞረንም የጃንዴ፥ ስግስሰረ ክት ዞርሳንዳ ዳንዳእካ ክት ዛብድንግንዴ፥ ጢማቶስ ዞረንምኬ ዛብስታ ቃለን ክት Ꮊፍሳንደረ የሱስ ክርስቶስካንታ አሜንምሶ ክት ማርከርድንግንዳ፥ ክላ ኬዘንታ ቃለንምኬ ኤና እሪ ጫቃ ቃለንታ ኤስስን ዳቅስሶ የድንግንደኬ Ꮊረነረ ዎራ ማጠኬ ግርንተረ ክታዘን በጅንከረ፥ ኤስሰርንደትኬ ክላ ኬዘንም ሳባከሮ ክት ዛብተርንግንዴ።
ጢማቶስካንታ ስግ እምምሳን ኤግዝምስና ዳቻግንዳ ኬዝምድን ዉችኩን ቤርምዘንካ ክት ጎተርድንግንዴ፥ ኮግንዳ ሪና ኤሰርድባብከስም ካይስዘንካ አብ Ꮊረሰነረ ኤድካንታ መያዬ።
ኮ ሙደንካ ጢማቶስ ገቅር ክትም ዝግዝድንዳ ጳውሎሰታ ዶቅንተንኬ ክታ ገች Ꮊቅንታ ገቅርንም ስግስሰረ ክታ አሜንን፥ ክታ ዳቅንተንምኬ ዳይርንካ ክትም የልሳን ማጠን ካምስ ማስሶ ክት ጎርስምድንግንዴ።
ማጻፍን ኮትኮታ ሙዳ የድንተና
አርድንታ (1፡1-2)
ጢማቶስካንታ እምምሳን ዞራ (1፡3—2፡13)
ካደርድን ሰጨንካ አሜንምስባብ ማትሶ Ꮊፍር (2፡14—4፡5)
ኮት ለእንካ ዶቅድን ሪንከስጎኬ ዝግዝድን ክተንከስ (4፡6-18)
በእንታ (4፡19-22)
1
1 የሱስ ክርስቶስጎካ Ꮊፈርሳን ዶቅንት ጉርምንግንዳ ሳብታ ጋይተንካ የሱስ ክርስቶሰታ ኦይትምስባብ ጳውሎሰዘንካ፥ ኦይትምሳንዳ ክታ፥
2 ሶልምምስባብ እስታ ይንችን ጢማቶስካንታ፥
ሳብ ባቤንዘንኬ ዎንታ ጮይስን የሱስ ክርስቶሰዘንካ ዉች እምንተና፥ አጭርንኬ ሳራትቼነረ የስካንታ ማታ። +
ጢማቶስካንታ እምምሳን ዞራ
3 ሙዳᎺይካ Ꮊየከኬ ሶይትካ የስም እስታ ምክስንካ እ ገቀርድንካ እስታ ባቤንከስ ከት ይሳንግንዳ እተረ ጭለጭል ገቅርካ እ ፍግዝድባብ ሳብም ጋለድቴ።
4 የስታ ኤርመንም ገቀርድቴ፥ ኮ ኦላር አንድር እም ጉርምዝድንግንዳ የስም ሰድንካንታ ሱነርድቴ። 5 የስካ ዶቅድንደትም ዶፈን አሜንን ገቀርድቴ፥ ኮግንዳ አሜንና ኤና እሪ የስታ አክነን ሎይደኬ የስታ እንደን ኤዉንቀካ Ꮊቃንዴ፥ የስከረ ዶቅድንደትም እታ ኤስትቴ። + 6 ኮጎካ እስታ አንንም የዘን ዎጃንደትᎺይካ የስካንታ እምምሳንደትምኬ የስታ ዋሪ ዶቅድንደትም ሳብታ ዉች እምንተን ካርንካ አምስዝድንግንዳ የስም ገቀርስዝድቴ። 7 ሳብ ዎም እምሳንዳ ዎልቀተኬ፥ ሶልመታ፥ ማተንም ይንታ ቆልድን አያን ዳት ጳስታ አያን ካዬ።
8 ይና ዎንታ ጮይስንጎካ ማርከርካንታ Ꮊይ ኦስኔ፥ ክትካንታ እ ዞከርሳንደትካ እንከረ Ꮊይ ኦስኔ፥ ኬዛር ማቼ ሳብ የስካንታ እምድን ዎልቀካ ክላ ኬዘንካንታ እንካ ክክን ማጠንም ተይካ። 9 ኖ ዎ ይሳን ኡርማ ፍክስንካንታ ማታክናና ይንታ ጋይተንኬ ዉች እምንተንካ ዎም አቅሴ፥ ሳብካንተረ ዎ ፋስምድንግንዳ ዎም ኤልሴ። ኮትኮመረ ዉች እምንተን ኤና ስለንከስታ እሪ የሱስ ክርስቶስጎካ ዎም እምሴ። 10 ኮነረ ዉች እምንተና ዎም አቅስንባብ የሱስ ክርስቶስታ Ꮊድንተንካ ታ ዎካንታ መያ ማቼ። ኖየረ ደእንታ ዎልቀንም ካዮስሶ ክላ ኬዘንጎካ ደእካየንደትም ስለንክንደታ ዶቅንትን መያ ማስሴ።
11 እተረ ኮ ክላ ኬዘንም ኬዝድባብ፥ ኦይትምስባብ፥ ኤስስንባብ ማትስቶ ዶርምትቴ። + 12 ኮም ማጤን እ ተይድንደረ ኮጎኬ፥ ኬዛር ማቸ Ꮊይም እ አሜንሳናንከረ እ ኤዝድንካንታ ኦስንዳክቴ፥ ዋደ ጋይስቶ እ ክትካንታ እምሳንደትመረ ኦ ኮት ሰጨን የለልታ ካርስካንታ ክት ማድንደትም እታ ኤስትቴ። 13 እዘንካ የስ ኤሳንደትም ዶፈን ቃለን ካምስግንዳ ማስሰዮ የሱስ ክርስቶስካ ዎንታ ዶቅድን አሜንንኬ ሶልመንም ካርስካ። 14 ዎንታ ዋር ዶቅድን አያን ጭልንጎካ የስካንታ እምምሳን ኡርማ ዋደንም ካርስካ።
15 እስያር ዶቅድባብ ሙደና እም ዛቅሰኮ ከት አይሳንደትም የና ኤዝደዬ፥ ከተረ ዎክያርንካ ፍገሉስኬ ሄርሞገነሰካ Ꮊፈርደኬ። 16 ጮይስ ኦነስፎር ኤሀ ኤድንከስም ሳብ አጨራ፥ ኖ በድᎺይካ እም ዳቅስቴ፥ እስታ ዞክርንከረ ኦስናክዬ። 17 ኮትግንደረ ሮማር ይ Ꮊዳንደትካ በድ ዝግሶ እም Ꮊፍሴ። 18 በእንታ ሰጨንካ ጮይስ አጭርንም ክትካንታ እማ፥ ኤፈሶን ካተመናር እ Ꮊቃንደትካ Ꮊራከካ እካንታ ክት ፍክሳናንከረ የና የስታ ማታርንካ ኡርስሶ ኤዝደዬ።
+ 1:2 ኦይት. ፍ. 16፡1። + 1:5 ኦይት. ፍ. 16፡1። + 1:11 1 ጢማ. 2፡7።